als_Latn dik_Latn sag_Latn
KOSOVA 7 VJET SHTET Nishani uron Jahjagën: Pavarësia e Kosovës është një realitet i pakthyeshëm
- 1950 Lexime
- (11:49 , 17/02/2015)
- 1 Koment
TIRANE – Me rastin e 7-vjetorit të Pavarësisë së Kosovës, Presidenti i Republikës, Bujar Nishani i ka dërguar një mesazh urimi homologes kosovare Atifete Jahjaga. Kreu i shtetit shqiptar thekson se “pavarësia e Kosovës është një realitet i pakthyeshëm dhe koha po tregon se mbështetja e pavarësisë së Kosovës i ka shërbyer jo vetëm Kosovës dhe qytetarëve të saj, por edhe paqes e sigurisë në rajonin e Ballkanit si dhe të hapësirës evropiane”.
MESAZHI I PLOTE I PRESIDENTIT BUJAR NISHANI
“E nderuar Zonja Presidente, 7-vjetori i Ditës së shpalljes së Pavarësisë së Republikës së Kosovës, më jep kënaqësinë e madhe e të veçantë, që në emër të qytetarëve shqiptarë dhe timin personal, t’ju përcjell urimet më të mira e vëllazërore për mirëqenien dhe begatinë e Kosovës dhe të gjithë qytetarëve të saj. Marrëdhëniet mes Republikës së Shqipërisë dhe Republikës së Kosovës, përtej marrëdhënieve ndërshtetërore, janë marrëdhënie vëllazërore, që i shërbejnë më së miri bashkëpunimit të gjithanshëm e strategjik në të mirë të qytetarëve të dy vendeve tona, por dhe bashkëpunimit në nivel rajonal e evropian. Kosova sot është një shtet i pavarur dhe unë ndjehem shumë i lumtur që në këto shtatë vjet pavarësi, Kosova ka qenë një shembull suksesi. Pavarësia e Kosovës është një realitet i pakthyeshëm dhe koha po tregon se mbështetja e pavarësisë së Kosovës i ka shërbyer jo vetëm Kosovës dhe qytetarëve të saj, por edhe paqes e sigurisë në rajonin e Ballkanit si dhe të hapësirës evropiane. Kam, gjithashtu, kënaqësinë që në këtë Ditë të Pavarësisë, të përshëndes të gjitha arritjet e deritanishme të Republikës së Kosovës, si brenda vendit ashtu edhe në nivel ndërkombëtar, si dhe të shpreh mbështetjen e palëkundur të të gjitha institucioneve të Republikës së Shqipërisë në procesin e anëtarësimit në organizatat rajonale dhe ato ndërkombëtare. Jam i bindur se shumë shpejt, Kosova do të zërë vendin që meriton në Organizatën e Kombeve të Bashkuara. Me urimet më të mira për këtë ditë të shënuar për Republikën e Kosovës, Ju lutem pranoni e nderuar Zonja Presidente, konsideratat e mia më të larta”.
(er.nu/BalkanWeb)
Komente ( 1 )
-
“Pavaresia e Kosoves eshte nje realitet I pakethyeshem”thote president Nishani! Pse,ky ka patur dyshim deri tani per pavaresise e Kosoves qe e thote kete?!
als_Latn glg_Latn unk als_Latn als_Latn als_Latn als_Latn dan_Latn als_Latn unk als_Latn